
                           Republika e Kosovës / Republika Kosova / Republic of Kosova
                        Komuna e Podujevës / Opština Podujevo / Municipality of Podujeva




Komuna e  Podujevës
Nr. 2
Podujevë, datë 09.06.2026


                                                
PROCESVERBAL
Nga dëgjimi i dytë i Kornizës Afatmesme Buxhetore për buxhetin  2027-2029 të Komunës së Podujevës. 
Shkolla – “Afrimi e Fahriu” Lluzhan
Mbajtur me datë 9 qershor 2026 nga ora 18:00.

Të dhënat e përgjithshme
Ky procesverbal është hartuar  në bazë të Ligjit për Vetëqeverisjen Lokale, Ligjit për Mbrojtjen e të Dhënave Personale, Ligjit për Financat Publike, Statutin e komunës së Podujevës dhe duke ndjekur standardet e Udhëzimit Administrativ për Administratë të Hapur në komuna.
Ky procesverbal përmban një  përmbledhje të redaktuar të procesit të zhvilluar gjatë dëgjimit buxhetor. Palët që kanë vërejtje në përmbajtjen e këtij procesverbali mund të dërgojnë kërkesë për ndryshim deri me datë 25/06/2026  në emalin arbnore.uka@rks-gov.net ; liridona.rrahmani@rks-gov.net ose fizikisht në zyrën e pranimit në Komunën e Podujevës.
Ky procesverbal është një dokument publik i cili hartohet sipas standardeve të Ligjit për Mbrojtjen e Privatësisë dhe Ligjit për Klasifikimin e Dokumenteve Zyrtare.
Ky dokument është publik në faqen e komunës në dy versione në PDF dhe Word dhe në arkivin e komunës i protokolluar sipas protokollit zyrtarë.
Hartuesi i këtij procesverbali ka redaktuar të dhënat personale të palëve të cilat janë mbledhur gjatë procesit. Vetëm palët e autorizuara mund të kenë qasje në të dhënat personale të mbledhura gjatë këtij procesi të cilat janë të arkivuara në komunë.

Ky dokument përmbanë të dhëna për fazën përgaditore të dëgjimit përmbledhjen na takimi dhe në aneks materialet e bashkangjitura të cilat janë grumbulluar gjatë takimit

Veprimet para nisjes së takimit:
Para nisjes së diskutimit të pranishmit i janë nënshtruar procesit të regjistrimit në listën e pjesëmarrësve. Në listën e pjesëmarrësve ata kanë ofruar emrin mbiemrin, numrin e telefonit dhe nënshkrimin e tyre.
Të dhënat janë grumbulluar me qëllim të sigurimit të dëshmive për pjesëmarrjen e qytetarëve në dëgjimet buxhetore.

Zhvillimet gjatë takimit:
Takimi ka nisur në ora 18:05 të pranishëm ishin drejtoresha e Drejtorisë për Buxhet dhe Financa, Arbnora Uka, drejtoresha e Drejtorisë së Kulturës, Rinisë dhe Sportit, Valbona Ibishi dhe anëtarja e grupit punues Liridona Rrahmani. Nga qytetarët morën pjesë 7 qytetarë gjithsej. 
(Shih aneks Fotografi nga takimi, shih në aneks listën e pjesëmarrësve)


Fjalimi hyrës i drejtoreshës për Buxhet dhe Financa, Arbnore Uka


Në hapje të dëgjimit publik për Kornizën Afatmesme Buxhetore 2027–2029, Drejtoresha e Drejtorisë për Buxhet dhe Financa, Arbnora Uka, falënderoi qytetarët për pjesëmarrjen dhe theksoi rëndësinë e angazhimit të tyre në procesin e planifikimit buxhetor, duke theksuar që ky është dëgjimi i dytë publik i KAB-it.

Drejtoresha Arbnora Uka prezantoi Draftin fillestar të Kornizës Afatmesme Buxhetore 2027–2029, duke theksuar se ky është dokumenti kryesor strategjik për planifikimin e buxhetit komunal për tre vitet e ardhshme. Drejtoresha tha që drafti i dokumentit është hartuar në përputhje me legjislacionin në fuqi, përkatësisht Ligjin për Menaxhimin e Financave Publike dhe Përgjegjësitë, Ligjin për Financat e Pushtetit Lokal, Ligjin për Vetëqeverisjen Lokale, Ligjin e Buxhetit dhe Qarkoren Buxhetore 2027 të Ministrisë së Financave.

Drejtoresha Uka njoftoi se prioritetet kryesore të Komunës së Podujevës për periudhën 2027–2029 janë zhvillimi i infrastrukturës në qytet dhe fshatra, përmirësimi i arsimit dhe shërbimeve shëndetësore, rritja e mirëqenies sociale, mbështetja e kulturës, rinisë dhe sportit, zhvillimi ekonomik përmes përkrahjes së bizneseve dhe bujqësisë, si dhe promovimi i turizmit dhe planifikimi i qëndrueshëm urban. Ajo theksoi se këto prioritete do të shërbejnë si bazë për hartimin e buxhetit komunal, me synim ofrimin e shërbimeve më cilësore dhe realizimin e projekteve me interes për qytetarët.

Gjatë prezantimit, drejtoresha Uka paraqiti edhe strukturën e Kornizës Afatmesme Buxhetore sipas limitit të parë buxhetor. Ajo bëri të ditur se buxheti i përgjithshëm i Komunës së Podujevës është planifikuar në vlerë prej 35,849,048 euro për vitin 2027, 37,425,150 euro për vitin 2028 dhe 39,444,425 euro për vitin 2029. Sipas saj, pjesa më e madhe e buxhetit sigurohet nga granti qeveritar, ndërsa pjesa tjetër nga të hyrat vetanake të komunës.

Në veçanti, Drejtoresha e Financave theksoi rëndësinë e investimeve kapitale, duke bërë të ditur se për vitin 2027 janë planifikuar 9.45 milionë euro, për vitin 2028 rreth 10.57 milionë euro, ndërsa për vitin 2029 mbi 12.65 milionë euro. Ajo theksoi se këto mjete do të mundësojnë realizimin e projekteve prioritare në infrastrukturë, arsim, shëndetësi dhe fusha të tjera me rëndësi për zhvillimin e komunës.

Në vazhdim, drejtoresha tha  se arsimi mbetet një nga prioritetet kryesore të Komunës së Podujevës. Ajo bëri të ditur se, përveç grantit specifik të arsimit të ndarë nga niveli qendror, komuna ka ndarë edhe mbi 5 milionë euro shtesë nga granti i përgjithshëm komunal për këtë sektor. Sipas saj, ky investim synon përmirësimin e cilësisë së arsimit, krijimin e kushteve për shtrirjen graduale të mësimit gjithëditor dhe realizimin e investimeve të nevojshme në infrastrukturën arsimore.

Po ashtu, ajo theksoi se prioritet i veçantë i është kushtuar edhe sektorit të shëndetësisë. Përveç grantit specifik për këtë sektor, komuna ka rritur mbështetjen buxhetore edhe nga burimet e veta, me qëllim të përmirësimit të vazhdueshëm të shërbimeve shëndetësore dhe rritjes së cilësisë së shërbimeve që u ofrohen qytetarëve.

Në përfundim të fjalës hyrëse, Drejtoresha e Drejtorisë për Buxhet dhe Financa, znj. Arbnora Uka, ftoi të qytetarët të japin vërejtjet, propozimet dhe rekomandimet e tyre, duke theksuar se kontributi i qytetarëve është i rëndësishëm për hartimin final të draftit sa më gjithëpërfshirës dhe në përputhje me nevojat e komunitetit.




Kërkesat e qytetarëve në dëgjim:

Sadik Durmishi
1. Kërkesë për shtrimin e rrugës me kubëza “Malësia e Bungut” me gjatësi rreth 500-600 metra në fshatin Sallabajë
2. Kërkesë për shtrirjen e ndriçimit publik në rrugën “Vllëzrit Frashëri” Sallabajë
3. Kërkesë për asfaltimin e rrugës “Kroi I thartë” me gjatësi rreth 250 metra
4. Kërkesë për rregullimin e parkingut te oda e fshatit
5. Kërkesë urgjente për largimin e mbeturinave (depone në Sallabaj)
6. Kërkesë për rregullimin e hymjes së shkollës, me i shtru rreth 20 metra kubëza, sepse prej që është rregullu rruga e magjistrales e kemi të vështirë hymjen në oborr të shkollës


Nexhat Bunjaku
1. Kërkesë për vazhdimin e rrugës që lidh fshatin Sallabajë me Fshatin Godishnjak e cila është shtruar nga komuna ne zhavorr ne vitin 2024-2025 dhe ka mbetur te vazhdohet me asfaltimin e saj (e mira e kësaj rruge është se lidhë dy fshatra mes veti dhe i mundëson një pjese te fshatit Godishnjak te lidhen me rrugën kryesore Podujeve – Prishtinë.
2. Te vazhdohet ndriçimi i rrugës kryesore Malësia e Bunjajve qe ka mbetur në gjysmë si projekt dhe te shtrihet deri ne fund të fshatit ku përfshin së paku 30 shtëpi banimi në atë pjesë te pa ndriçuar.
3. Kërkesë gjithashtu edhe projekti i trotuareve ka ngelur ne gjysmë të rrugës kryesore Malësia e Bunjajve gjë qe ka indinjuar edhe fshataret si të ndarë nga pjesa tjetër e fshatit 
4. Kërkesë që rruga vëllezërit Ferati të përfundoi dhe te lidhet me rrugën Fronti.
5. Kërkesë për ndërtimin e një fushe sportive të disiplinave volejboll dhe basketboll te pishat e Shakovicës
6. Kërkesë për ndërtimin e një shëtitore në fshatin Shakovicë
7. Kërkesë për vendosjen e një pengese në rrugë për ngadalësimin e shpejtësisë për shkak te kthesës se madhe që gjendet dhe shkaktimin të aksidenteve ( deri më tani janë shkaktuar tri aksidente ku fatmirësisht ka pasur vetëm dëme materiale dhe për këtë është edhe e njoftuar stacioni policor në Podujevë pasi kanë qenë  në ngjarje për aksidentet ne këtë kthese te fshatit.
8. Kërkesë për ndërtimin e shkollës së re në fshatin Lluzhan
9. Kërkesë për furnizim me materiale shpenzuese në shkollë, fotokopje, tonera, fleta etj.
10. Kërkesë për furnizimin e shkollës me rafta
11. Kërkesë për ndalimin e telefonave


Fehmi Azemi:

1. Kërkesë për asfaltim të rrugës rreth 200 metra (rruga ende nuk ka emër, është në pjesën tonë ku jetojmë)
2. Kërkesë për forcim të rrymës, është shumë e dobët





Përfundimi
Në fund të takimit palët janë njoftuar se dëgjimet e Kornizës Afatmesme Buxhetore 2027-2029 do vazhdojnë sipas kalendarit të paraparë dhe poashtu janë njoftuar se komnetet mund ti dërgojnë të shkruara në emaillat e komunës liridona.rrahmani@rks-gov.net dhe arbnore.uka@rks-gov.net.


Takimi u mbyll në ora  19:40.

Në këtë takim kontribuan me pjesëmarrje ..  persona, më gjithësej 19 kërkesa të regjistruara.
Shtojcë – Tabela e pjesëmarrësev të ndarë sipas gjinisë.
	Gra
	0

	Burra
	6

	Totali
	6



Procesmbajtësja,
Liridona Rrahmani

